LIETUVOS RESPUBLIKOS SEIMO

TEISĖS IR TEISĖTVARKOS KOMITETAS

PAGRINDINIO KOMITETO PAPILDOMA IŠVADA

DĖL GAUTŲ NAUJŲ PASTABŲ IR PASIŪLYMŲ DĖL LIETUVOS RESPUBLIKOS ADMINISTRACINIŲ TEISMŲ REORGANIZAVIMO ĮSTATYMO PROJEKTO NR. XIVP-572(2)

2022-11-23 Nr. 102-P-49

Vilnius

1. Komiteto posėdyje dalyvavo: komiteto pirmininkas Stasys Šedbaras, komiteto pirmininko pavaduotoja Agnė Širinskienė, komiteto nariai: Aušrinė Armonaitė, Irena Haase, Dainių Kreivį pavaduojantis Linas Slušnys, Gabrielių Landsbergį pavaduojantis Andrius Navickas, Česlav Olševski, Julius Sabatauskas, Algirdas Stončaitis.

Komiteto biuro vedėja Dalia Komparskienė, patarėjos: Martyna Civilkienė, Jurgita Janušauskienė, Rita Karpavičiūtė, Dalia Latvelienė, Irma Leonavičiūtė, Rita Varanauskienė, Loreta Zdanavičienė, vyriausioji specialistė Aidena Bacevičienė, padėjėjos: Meilė Čeputienė, Rivena Zegerienė.

Respublikos Prezidento vyr. patarėjas A. Kabišaitis, Teisėjų tarybos pirmininko pavaduotoja E. Tamošiūnienė, Lietuvos vyriausiojo administracinio teismo atstovė M. Treigė, Nacionalinės teismų administracijos atstovai: A. Jatkevičius, J. Bagdžius, J. Ramanauskienė.

2. Seimo kanceliarijos Teisės departamento išvados ir kitų ekspertų pasiūlymai:

Eil. Nr.	Pasiūlymo teikėjas, data	Siūloma keisti	Pastabos	Pasiūlymo turinys	Komiteto sprendimas	Argumentai, pagrindžiantys sprendimą

str.	str. d.	p.

1.	Seimo kanceliarijos Teisės departamentas 2022-11-21	5	5	Įvertinę teikiamo įstatymo projekto atitiktį Konstitucijai, galiojantiems įstatymams, teisėkūros principams ir teisės technikos taisyklių reikalavimams, teikiame šias pastabas: 1. Projekto 5 straipsnio 5 dalyje siūloma nustatyti, kad ,,Kituose teisės aktuose vartojami teismų pavadinimai „Regionų apygardos administracinis teismas“ ar „Vilniaus apygardos administracinis teismas“ bei sąvoka „apygardos administracinis teismas“ atitinka teismo pavadinimą „Regionų administracinis teismas“. Atkreipiame dėmesį, kad projekte nėra siūloma nustatyti įstatymo įsigaliojimo datos. Taigi, vertinamoji projekto nuostata, kaip ir visas įstatymas, įsigalios Teisėkūros pagrindų įstatymo 20 straipsnio 1 dalyje nustatyta tvarka, t. y. kitą dieną po įstatymo oficialaus paskelbimo Teisės aktų registre dienos. Pažymėtina, kad pagal teikiamo įstatymo projekto 4 straipsnyje siūlomą nustatyti teisinį reguliavimą Vilniaus apygardos administracinis teismas tik nuo 2024 m. sausio 1 d. vadinsis Regionų administraciniu teismu. Taigi, kituose įstatymuose vartojami teismų pavadinimai „Regionų apygardos administracinis teismas“ ar „Vilniaus apygardos administracinis teismas“ bei sąvoka „apygardos administracinis teismas“ atitikti naują teismo pavadinimą „Regionų administracinis teismas“ galėtų tik nuo 2024 m. sausio 1 d. Todėl projekto 5 straipsnio 5 dalis taip pat turėtų įsigalioti 2024 m. sausio 1 d. Atsižvelgus į tai, projekto 5 straipsnį reikėtų papildyti nauja struktūrine dalimi, kurioje būtų reglamentuojamas įstatymo įsigaliojimas, nustatant, kad projekto 5 straipsnio 5 dalis įsigalioja 2024 m. sausio 1 d.	Pritarti	Argumentai: Projekto 5 straipsnio 5 dalis turėtų įsigalioti kartu su administracinių teismų reforma. Pasiūlymas: Papildyti 5 straipsnį 6 dalimi ir ją išdėstyti taip: „6. Šio įstatymo 5 straipsnio 5 dalis įsigalioja 2024 m. sausio 1 d.“. Balsavimo rezultatai: už – 9, prieš – 0, susilaikė – 0.
2.	Seimo kanceliarijos Teisės departamentas 2022-11-21	*	2. Prie įstatymo projekto pridėto Regionų apygardos administracinio teismo reorganizavimo sąlygų aprašo 10 punkto nuostata ,,šiuo metu” nėra tiksli, nes neaišku, kokia data turima omenyje. Siekiant aiškumo, svarstytina, vietoj minėtos nuostatos nereikėtų įrašyti konkrečios datos.	Nepritarti	Argumentai: Ši nuostata neturi minty konkrečios datos, bet įstatymo taikymo metu valdomo turto perdavimą. Balsavimo rezultatai: už – 9, prieš – 0, susilaikė – 0.

3. Subjektų, turinčių įstatymų leidybos iniciatyvos teisę, pasiūlymai: negauta

Komiteto pirmininkas	(Parašas)	Stasys Šedbaras

Komiteto biuro patarėja I. Leonavičiūtė